Fikk et brev i posten denne helgen, fra advokatene til Bedriftsguiden.no – eller skal jeg heller si, fra Gunnar Andreassen – ettersom Bedriftsguiden.no er et enkeltmannsforetak registrert på ham.

I brevet som omhandler følgende artikkel om Bedriftsguiden.no (så langt jeg har kunnet forstå, ettersom det ikke refereres til noen bestemt artikkel i brevet) påstår Gunnars advokat at jeg driver konkurrerende virksomhet og at min omtale om Bedriftsguiden.no dermed kommer inn under markedsføringslovens §1, og spesielt denne delen: «I næringsvirksomhet må det ikke foretas handling som strider mot god forretningsskikk næringsdrivende imellom, eller er urimelig i forhold til forbrukere eller som for øvrig strider mot god markedsføringsskikk».

Det kommer også frem trusler om erstatning. Jeg siterer

Vi henstiller herved om at opptredenen i strid med god forretningsskikk næringsdrivende imellom opphører umiddelbart gjennom at De uten ubegrunnet opphold fjerner Deres negative omtale fra internett. Vi forbeholder oss retten til å kreve erstatning for det økonomiske tap Bedriftsguiden.no har lidt som følge av Deres handlinger. Vi gjør i den forbindelse oppmerksom på at erstatningskravets størrelse vil avhenge av hvor lenge Deres brudd på markedsføringsloven §1 vedvarer.

Jeg må innrømme at jeg har begynt å bli så vant til slike brev nå at det er såvidt pulsen min stiger når jeg mottar dem, og jeg lurte et øyeblikk på om jeg skulle skrive noe om det i det hele tatt. Men jeg klarer ikke å holde kjeft om enda et forsøk på å kneble de som ønsker å sette søkelys på en relativt useriøs katalogbransje – og jeg NEKTER å la advokatbrev og sure nettkataloger stoppe meg fra å skrive hva jeg mener om dem.

For dem som ikke kjenner meg og det jeg holder på med: Jeg driver IKKE konkurrerende virksomhet til Bedriftsguiden.no – og jeg har aldri hatt interesser i noe katalogselskap, men har sett dem fra innsiden når jeg jobbet for et par av dem for ca. 10 år siden. Jeg jobber ikke for noe katalogselskap i dag og kommer neppe til å gjøre det i fremtiden.

I det utvidede innlegget har jeg postet mitt tilsvar til Bedriftsguiden.no sin advokat. Jeg setter pris på alle linker til denne posten slik at andre også kan få vite hvordan disse katalogselskapene reagerer på saklig og velfundert kritikk.

Relaterte saker

Bedriftsguiden om meg (21.02.2007)

Om Bedriftsguiden, Nettkatalogen og undertegnede i Dagbladet (19.02.2007)

Oppdatering om Bedriftsguiden (17.02.2007)

Tilsvar fra Bedriftsguiden (15.02.2007)

Bedriftsguiden (08.07.2006)



Wikborg, Rein & Co.

Att: Karl Erik Bernt

Deres brev på vegne av Bedriftsguiden.no

Viser til brev av 1. februar 2007 Bedriftsguiden.no  negativ omtale på internett.

Bedriftsguiden.nos e-post har ikke blitt mottatt av undertegnede, og deres brev er således det første jeg hører om saken.

Jeg kan ikke se at mine private skriverier i min private blogg dekkes av markedsføringsloven og spesielt ikke paragraf 1. I tillegg er det flere punker i ditt brev som er feilaktige.

Bergersen.net er IKKE en konkurrent til Bedriftsguiden.no. Bedriftsguiden.no driver en katalogtjeneste  og det er denne jeg omtaler i min blogg. Jeg driver ingen slik tjeneste og har heller ikke oppdrag for selskap som konkurrerer med Bedriftsguiden.no. Fremstillingen av Bedriftsguiden.no i min private blogg bygger på offentlig tilgjengelige opplysninger, og mine egne meninger om Bedriftsguiden.no fremstilles ikke som noe annet enn mine private meninger om selskapet.

Jeg kan derfor ikke se at dette er en sak om god forretningsskikk.

Det er derimot et forsøk på å innskrenke min yttringsfrihet og tilgang til faktuelle opplysninger om Bedriftsguiden.nos forretningsvirksomhet. Jeg ser derfor ikke at det er aktuelt å fjerne innhold som omhandler Bedriftsguiden.no.

Med hilsen

Jarle Dahl Bergersen